Mindst 550 kilometer gasrørledning i Nordsøen, på det danske fastland og i Østersøen er nu lidt tættere på at blive til virkelighed

Danske Energinet og deres polske partner GAZ-SYSTEM står bag projektet. De ansøgte i starten af november om miljøvurdering. De næste fire uger kan borgere, virksomheder og interesseorganisationer komme med deres input til de mulige miljøkonsekvenser forbundet med gasprojektet Baltic Pipe.

Den projekterede pris ligger på mellem 12 og 16 milliarder kroner.

Inden slutningen af 2018 beslutter det dansk-polske partnerskab endeligt, om det gigantiske projekt skal gennemføres, og hvis det ender med et, ja, så sigtes der mod idriftsættelse i 2022, hvor flere polske kontrakter på russisk gas udløber.

Fra Nordsøen til Østersøen

Baltic Pipe-projektet Baltic Pipe er en gasrørledning, der skal transportere norsk naturgas til Polen. Gasrørene skal forbinde transmissionsledningen Europipe i Nordsøen med det danske gasnet, der visse steder skal udvides. Fra Sydsjælland lægges transmissionsledningen på bunden af Østersøen hen til den polske kyst. Projektet skal være operativt i efteråret 2022, hvis det bliver vedtaget. Baltic Pipe vil udvide kapaciteten i det danske naturgasnet fra 3,5 mia. kubikmeter gas om året til 10 mia. kbm. Gastransmissionsforbindelsen består af et enkelt rør, men mellem Danmark og Polen kan gassen flyde begge veje i det samme rør. Kapaciteten mod Polen er 10 mia. m3. Mod Danmark bare 3 mia. m3. Prisen for projektet er estimeret til at lande på mellem 12 og 16 mia. kroner. Regningen bliver delt ligeligt mellem Polen og Danmark.

Planen er at transportere norsk naturgas fra Nordsøen gennem Danmark og Østersøen til Polen. Den norske gas skal leveres fra gastransmissionsledningen Euro Pipe II, som den nye Baltic Pipe skal tilsluttes via rørledninger på hav og land fra den danske modtageterminal i Nybro.

Læs også: Polen satser på norsk gas

Herfra er der behov for nye rørledninger på fastlandet fra Egtved til Lillebælt, gennem Fyn til Nyborg og fra Kongsmark ved Storebælt til Sydøstsjælland, hvor en rørledning i Østersøen mellem Danmark og Polen skal bygges.

Derudover skal modtageterminalen i Nyborg enten udvides eller suppleres med en nyanlagt, mens en helt ny kompressorstation skal bygges ved Næstved.

10 milliarder kubikmeter gas

Gasledningen vil kunne transportere 10 milliarder kubikmeter gas om året, hvilket svarer til omkring halvdelen af det polske naturgasforbrug i 2015. Ifølge Sofie Leweson, der er projektleder for Baltic Pipe ved Energinet, forsøger polakkerne at blive mindre afhængige af russisk naturgas.

»Den polske interesse for projektet bunder i at blive fri for – eller i hvert fald mindre afhængig af – de nuværende kontrakter med russiske Gazprom,« sagde hun for et år siden til Ingeniøren.

For Danmarks vedkommende vil vi få adgang til norsk gas samt øgede transporttarif-indtægter på grund af de store mængder gas, der bliver ført gennem landet til Polen. Energinet forventer også, at projektet vil medføre lavere transportpriser for forbrugerne.